**TRŽIŠTE EKOLOŠKIH PROIZVODA**

U posljednjem desetljeću znanstvenu i širu javnost sve više zanima ekološka poljoprivreda. To je novi sustav poljoprivredne proizvodnje kojim se nastoje maksimalno iskoristiti potencijali gospodarstava uz zadovoljavanje društvenih i gospodarskih potreba, očuvanje prirodnog ekosustava i zaštitu okoliša U ponudi vodećih trgovaca hranom, s obzirom na zemlju podrijetla, dominiraju uvozni ekološki prehrambeni proizvodi.

**Ekološki proizvodi** proizvedeni su sukladno Uredbama EU, Zakonu o ekološkoj proizvodnji poljoprivrednih i prehrambenih proizvoda RH, pratećim Pravilnicima i njihovim izmjenama i dopunama. **Pravo prodaje**i**deklariranja proizvoda** pod nazivom ekološki imaju samo oni koji se proizvode i prerađuju sukladno spomenutoj regulativi, sustavno su praćeni, za proizvodnju posjeduju **potvrdnicu** i kao takvi su upisani u ekološki upisnik.

Najviše zabluda vezano je uz terminologiju bio/eko i organski, što su zapravo sinonimi, no u Hrvatskoj se uvriježeno koriste termini **eko proizvod** i **eko uzgoj**, dok je u inozemstvu najčešći izraz organska ili biološka.Jedna od**čestih zabluda**kod hrvatskog**potrošača**jest što misli da je sve što je**domaće** iekološko**.** Tome pridonose i kumice na tržnici koje stalno viču da imaju ekološke proizvode, no onda se ispostavi da zapravo nemaju certifikat pa prema tome to nije ekološki proizvod.

Ekološki proizvodi sve su češće tražena roba na tržištu te se nalaze na mnogim maloprodajnim mjestima, ali i u pekarnicama. Smatraju ih visokokvalitetnom i slasnom hranom čija nam konzumacija pruža dobar osjećaj da činimo nešto za okoliš, ali i za sebe same. Zahvaljujući posebnim mjerama kontrole ispunjavaju rastuće zahtjeve za sigurnošću.

Naziv „ekološki“ je zaštićen i može se koristiti samo ako proizvod ispunjava zahtjeve Uredbi EZ-a br. 834/2007 i br. 889/2008. To znači da sastojci poljoprivrednog porijekla moraju potjecati iz ekološkog uzgoja. Oslobođenje od navedenog zahtjeva moguće je samo u posebno propisanim iznimnim slučajevima. Kao znak uspješne certifikacije izdaje se dokument koji vrijedi godinu dana.

**EKOLOŠKE OZNAKE**

*Izvor:* [*https://mint.gov.hr/UserDocsImages/AA\_2018\_c-dokumenti/8\_Trziste%20ekoloskih%20proizvoda%20u%20EU%20i%20RH.pdf*](https://mint.gov.hr/UserDocsImages/AA_2018_c-dokumenti/8_Trziste%20ekoloskih%20proizvoda%20u%20EU%20i%20RH.pdf)

Donošenje Zakona o ekološkoj proizvodnji poljoprivrednih i prehrambenih proizvoda 2001. godine predstavlja prijeko potreban uvjet za razvoj ekološke poljoprivrede u Republici Hrvatskoj. Razvojem ekološke poljoprivrede, odnosno ekološke proizvodnje, dolazi i do razvoja tržišta ekoloških prehrambenih proizvoda.

Ekološki proizvod svaki je poljoprivredni i prehrambeni proizvod proizveden i označen sukladno Zakonu o ekološkoj proizvodnji poljoprivrednih i prehrambenih proizvoda i na temelju njega donesenim pravilnicima.

Oznaku hrvatski eko proizvod nose svi ekološki prehrambeni proizvodi koji su proizvedeni sukladno Zakonu i pravilnicima o ekološkoj proizvodnji, stručno nadzirani i za koje je izdana potvrdnica da su proizvedeni sukladno temeljnim zahtjevima za ekološku proizvodnju. Uz domaće ekološke prehrambene proizvode, na tržištu Republike Hrvatske nude se i uvozni ekološki prehrambeni proizvodi koje na tržište stavljaju uvoznici – pravne i fizičke osobe registrirane za obavljanje djelatnosti trgovine.

Na razvoj tržišta ekoloških prehrambenih proizvoda utjecala je i pojava novih trendova, a strateško promišljanje o zadovoljavanju novih potreba potrošača postaje izvor konkurentske prednosti u maloprodaji prehrambenih proizvoda.

Glavni čimbenici koji utječu na rast tržišta ekoloških prehrambenih proizvoda jesu svijest potrošača o zdravlju i utjecaju na okoliš. Zamjetno je povećanje svijesti potrošača o važnosti ekoloških prehrambenih proizvoda kao i povećanje potražnje za njima.

 Distribucija ekoloških prehrambenih proizvoda, uz informiranost potrošača, predstavlja ključni čimbenik za daljnji rast tržišta ekoloških prehrambenih proizvoda. U razvijenim zemljama ekološki prehrambeni proizvodi većinom se prodaju tradicionalnim kanalima distribucije pa se mogu kupiti u lancima supermarketa.

Ne postoje podatci o vrijednosti i o veličini samog tržišta, iako stručnjaci navode procjene kako tržište ekoloških prehrambenih proizvoda čini manje od 1% vrijednosti tržišta konvencionalne hrane. U Republici Hrvatskoj među prvima su priliku za ulazak na tržište ekoloških prehrambenih proizvoda iskoristila poduzeća koja su započela s prodajom tzv. zdrave hrane (engl. Healthy food). Važno je spomenuti u novije vrijeme sve češću uporabu pojma zdrava hrana za ekološke prehrambene proizvode.

Uporabom termina zdrava hrana unosi se, terminološki gledano, dodatna zabuna jer se deklarirajući određene proizvode zdravima, oni stavljaju u povoljniji odnos od onih koji se ne deklariraju takvima. Izrazom zdrava hrana zapravo se misli na zdravstveno ispravnu hranu.

Prijeko je potrebno pojmovno razgraničiti termine zdrava hrana i ekološki prehrambeni proizvod. Zdrava je ona hrana koja sadrži malo masnoća i zasićenih masnoća te ograničene količine kolesterola i natrija, dok su ekološki uzgojeni prehrambeni proizvodi nadzirani, kontrolirani i certificirani u skladu sa zakonski propisanim kriterijima pojedine zemlje.

Asortiman ekoloških prehrambenih proizvoda čine:

* pekarski ekološki prehrambeni proizvodi
* ekološki uzgojene žitarice i mahunarke
* svježe voće i povrće iz ekološkog uzgoja
* suho voće
* proizvodi od soje
* tofu
* seitan
* ulja i razne vrste octa
* biljna mlijeka, deserti i napitci
* dijetetski proizvodi
* vitamini, minerali i dodatci prehrani
* ekološki čajevi i ljekovito bilje
* dječja hrana
* meso i mesne prerađevine iz ekološkog uzgoja
* jaja
* ostale prerađevine